PE-moord: Man getuig van vrou se ontrouheidArgieffoto Die man, wie se naam nie genoem kan word nie om die identiteit van sy kinders te beskerm, het na bewering in Oktober 2013 sy vrou verskeie kere met ŉ mes in haar bolyf, kop en rug gesteek terwyl hul twee kinders, onderskeidelik 6 en 11 jaar oud ten tyde van die voorval, in die huis was. Een van die kinders het voorheen in trane in die hof getuig hoe sy by haar pa gepleit het om nie haar ma met ŉ mes te steek nie. Die man, wat voorheen as ŉ tegnikus by die munisipaliteit gewerk het, het aan die hof gesê hy en sy vrou het huweliksprobleme gehad en dat hy een dag by die huis gekom het en haar saam met ŉ ander man in die bed betrap het. “Ek het haar en die ander man in my slaapkamer betrap. Ek het vir hulle gesê ek sal hulle nie pla nie en het geloop,” het hy gesê. Hy het gesê hy het daarna maatskaplike werkers genader om hom te help om toesig oor sy kinders te kry, omdat hy nie met sy vrou wou versoen nie, maar bloot ŉ hofdatum wou kry om wetlik toesig oor sy kinders te versoek. Volgens die man het hy daarna saam met polisiebeamptes na die gesin se huis gegaan om sy vrou van die komende hofverrigtinge in te lig. Hy het gesê die kinders was alleen tuis toe hy en die polisiebeamptes daar aankom en hulle het vir hul ma gewag om terug te keer. Toe sy by die huis aankom, het hulle die nodige dokumente aan haar gegee, maar sy het geweier om dit te onderteken en die vrouepolisiebeampte gegryp en uit die huis gestamp. Die man het gesê hy het later weer sy vrou gesien en sy het gehuil en hom gevra om haar terug te neem. Hy het ook beweer dat die kinders gevra het of hulle by hom kan bly omdat hulle ma hulle gereeld alleen by die huis gelos het. Die verhoor duur voort.